પાસના કન્વીનર હાર્દિક પટેલે જ્યારે રપ ઑગસ્ટથી અનામત સહિતના મુદ્દે આમરણાંત ઉપવાસની જાહેરાત કરી ત્યારે ભાજપ સરકારે બહુ મહત્ત્વ ન આપ્યું. સિનિયર અધિકારીઓ પણ એવું માનતા હતા કે હાર્દિક ફેક્ટરની અસર હવે રહી નથી તો ઉપવાસની મંજૂરી આપી દેવી જોઈએ, પણ સરકારે તેમ ન કર્યું અને હાર્દિકને હાઈલાઈટ્સ થવાનો શરૃઆતથી જ મોકો મળી ગયો. હાર્દિકે તેના નિવાસે જ ઉપવાસ શરૃ કર્યા. ઉપવાસના શરૃઆતના દિવસોમાં નબળો પ્રતિભાવ મળતા સરકાર અને ભાજપ નેતાગીરીએ રાહત અનુભવી હતી, પણ હાર્દિકના ઉપવાસ જેમ જેમ આગળ વધતા ગયા અને રાજ્ય અને રાષ્ટ્રીય નેતાઓ હાર્દિકને જે રીતે મળવા પહોંચ્યા તેનાથી માહોલ બદલાઈ ગયો છે. પૂર્વ વડાપ્રધાન એચ.ડી. દેવગોડાએ પણ વડાપ્રધાનને પત્ર લખીને પાટીદારોને જાટ પેટર્ન મુજબ અનામત કેમ આપવી જોઈએ તેની ફોર્મ્યુલા સાથે પત્ર લખ્યો છે. ભાજપ નેતાગીરીને કદાચ હાર્દિકના ઉપવાસની રાષ્ટ્રીય સ્તર સુધી આટલી નોંધ લેવાશે તેવો અંદાજ ન હતો. ઉપવાસના સ્થળે હિન્દીમાં બેનરો મુકાયા છે તે પણ સૂચક છે.